A Bizottság 494/97/EK rendelete
(1997. március 18.)
az Északnyugat-atlanti Halászati Szervezet (NAFO) által elfogadott közös nemzetközi ellenőrzés rendszerének alkalmazására vonatkozó részletes szabályok megállapításáról szóló 2868/88/EGK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 3067/95/EK tanácsi rendelettel [1] módosított, az Északnyugat-atlanti Halászati Szervezet által elfogadott közös nemzetközi ellenőrzés rendszerének alkalmazására vonatkozó részletes szabályok megállapításáról szóló, 1988. június 9-i 1956/88/EGK tanácsi rendeletre [2] és különösen annak 4. cikkére,
mivel a 2868/88/EGK bizottsági rendelet [3] a közös nemzetközi ellenőrzés rendszerére és az 1956/88/EGK tanácsi rendelet végrehajtására vonatkozó egyes szabályokat rögzíti;
mivel a Tanács a NAFO szabályozási területén az ellenőrzés és az intézkedések végrehajtásának javítása érdekében a közös nemzetközi ellenőrzés rendszerének tekintetében elfogadta a 3067/95/EK tanácsi rendeletet és módosította az 1956/88/EGK rendeletet;
mivel indokolt az említett ellenőrzési rendszer új rendelkezéseinek alkalmazására vonatkozó részletes szabályok megállapítása, különösen a NAFO halászati övezetben működő és vélhetően súlyos jogsértést elkövető közösségi halászhajók ellenőrzésére vonatkozó rendelkezések tekintetében;
mivel indokolt az érintett tagállami illetékes hatóságokra vonatkozó adatok ezen irányelv mellékletében történő felsorolása;
mivel ennek megfelelően indokolt a 2868/88/EGK bizottsági rendelet módosítása;
mivel a rendeletben elfogadott intézkedések összhangban vannak a Halászati és Akvakultúraágazati Irányítóbizottság véleményével,
ELFOGADTA EZT A RENDELETET:
1. cikk
A 2868/88/EGK rendelet a következőképpen módosul:
1. A következő 4a. és 4b. cikkel egészül ki:
"4a. cikk
(1) Amennyiben a lobogó szerinti tagállam megfelelő hatóságait az 1956/88/EGK rendelet mellékletének 10.iii. pontja alapján a NAFO ellenőre olyan, az 1956/88/EGK rendelet mellékletének 9. pontjában felsorolt nyilvánvaló súlyos jogsértésről értesíti, amelyet az adott tagállam lobogója alatt közlekedő halászhajó követett el, illetve, amennyiben a Bizottság ilyen információhoz jut, az említett megfelelő hatóságok és a Bizottság arról haladéktalanul tájékoztatják egymást.
(2) Az (1) bekezdés szerint kapott információ, illetve egy másik Szerződő Félnek vagy az ellenőrzési rendszerhez kijelölt közösségi ellenőrnek az 1956/88/EGK rendelet mellékletének 9. pontjában felsorolt közösségi halászhajó által elkövetett nyilvánvaló súlyos jogsértésről történő értesítését követően, a Bizottság a lobogó szerinti tagállammal együttműködve biztosítja, hogy a hajón egy kellően felhatalmazott ellenőr 72 órán belül megkezdje az ellenőrzést.
(3) A Bizottság és a lobogó szerinti tagállam együttműködik annak a lehető legrövidebb idő alatt történő meghatározása érdekében, hogy a (2) bekezdésben említett vizsgálatot az ellenőrzési rendszerhez kijelölt közösségi ellenőr vagy a lobogó szerinti tagállam által kijelölt ellenőr folytatja le.
(4) A kellően felhatalmazott ellenőr az érintett halászhajó fedélzetére lép, és vizsgálat alá veti a NAFO ellenőre által észlelt nyilvánvaló súlyos jogsértés elemeit, majd a vizsgálat eredményét a lehető legrövidebb időn belül továbbítja a lobogó szerinti tagállam megfelelő hatóságai és a Bizottság számára.
(5) Az eredményekről szóló értesítést követően és, ha az 1956/88/EGK rendelet mellékletének 9. pontjában található jogsértés fogalmának meghatározásával összhangban a nyilvánvaló jogsértés súlyosnak minősül, a lobogó szerinti megfelelő tagállami hatóság, ha a helyzet megkívánja 24 órán belül elrendeli, vagy feljogosítja a kellően felhatalmazott ellenőrt annak elrendelésére, hogy a hajó az 1956/88/EGK rendelet melléklete 10.ii. pontjával összhangban egy kijelölt kikötő felé vegye az irányt.
Az első albekezdésben említett határidőt a Bizottság, a tagállam által a Bizottsághoz intézett kérésre, legfeljebb 72 órára hosszabbíthatja.
Irányváltoztatás esetén, a kellően felhatalmazott ellenőr minden szükséges intézkedést megtesz a bizonyíték biztonságának és tartósságának biztosítása érdekében, beleértve indokolt esetben a hajó rakterének a dokkbeli végső ellenőrzés céljából történő lezárását is.
(6) A kijelölt kikötőbe történő megérkezéskor az érintett hajót a lobogó szerinti tagállam felügyelete alatt végzett alapos ellenőrzés alá vetik, amelyben bármely más Szerződő Fél részéről a részt venni kívánó NAFO ellenőr jelen lehet. A lobogó szerinti tagállam az e rendelet I. mellékletében található formanyomtatvány kitöltésével haladéktalanul értesíti a Bizottságot az ellenőrzés eredményéről és a jogsértés orvoslása érdekében hozott intézkedésekről.
(7) Ha a lobogó szerinti állam megfelelő hatósága nem rendeli el a hajónak, az 1956/88/EGK rendelet mellékletének 10.ii. pontjának megfelelően történő kijelölt kikötőbe térítését, döntésének okairól haladéktalanul tájékoztatja a Bizottságot. A Bizottság megfelelő időben tájékoztatja a NAFO ügyvezető titkárságát az említett döntésről és annak okairól.
4b. cikk
(1) Amennyiben a közösségi ellenőrök azt gyanítják, hogy az egyik Szerződő Fél lobogója alatt közlekedő halászhajó az 1956/88/EGK rendelet mellékletének 9. pontjában felsorolt súlyos jogsértések egyikét követte el, az adott ellenőrök 24 órán belül tájékoztatják erről az érintett lobogó szerinti állam megfelelő hatóságait és a NAFO ügyvezető titkárságát, eljuttatva számukra mindazokat a tényállási elemeket, amelyek alapján azt állítják, hogy a hajó nyilvánvaló súlyos jogsértést követett el. A Bizottság a tagállamok számára elküldi a NAFO ügyvezető titkárságához címzett értesítés egy példányát.
(2) A Bizottság, a hajóért felelős Szerződő Fél egyetértésével eldönti, hogy a közösségi ellenőr, a hajó letérítése után is a hajón maradjon-e. A Bizottság azt is eldönti, hogy a közösségi ellenőr jelen legyen-e az érintett hajónak a kikötőben történő alapos ellenőrzése során."
2. A 9. cikkben a bevezető szöveg helyébe a következő szöveg lép:
"Az egyes tagállamok a július 1-jétől december 31-ig tartó időszakra nézve minden év január 25-éig és a január 1-jétől június 30-ig tartó időszakra nézve minden év augusztus 25-éig értesítik a Bizottságot az ezen cikk 1) és 2) pontjában előírt adatokról a II. mellékletben található mintának megfelelően, továbbá az ezen cikk 3) pontjában előírt adatokról a III. mellékletben található mintának megfelelően."
3. A 9. cikk a következő 3) ponttal egészül ki:
"3) Bármely jelentős eltérés a közösségi halászhajónak a "NAFO jelentésben" feljegyzett pozíciója és a hajó ellenőrzésének idejében megállapított tényleges pozíciója között."
4. A következő 9a. cikkel egészül ki:
"9a. cikk
A tagállami illetékes hatóságok és a Bizottság közötti adattovábbítás azon hatóságok útján történik, amelyek részletes adatait a IV. melléklet tartalmazza."
5. A rendelet e rendelet I-IV. mellékletével egészül ki.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. március 18-án.